Morgunfundur um loftslagsmál og skipulag í þéttbýli Hvernig má ná árangri í loftslagsmálum með skipulagsgerð ? Skipulagsstofnun stendur , í samvinnu við Loftslagsráð , fyrir morgunfundi um loftslagsmál og skipulag í þéttbýli þriðjudaginn 28. janúar kl. 8.30 - 10.00 . Fundurinn verður haldinn í Iðnó og verður honum streymt á Facebook-síðu Skipulagsstofnunar . Húsið opnar kl. 8:00 og hefst dagskrá kl. 8:30 . Óskað er eftir skráningum á fundinn hér ( ekki er þörf á að skrá sig til að fylgjast með streymi ) . Dagskrá fundarins er að finna hér að neðan . Loftslagsmál og skipulag í þéttbýli Skipulagsáætlanir sveitarfélaga eru mikilvægur vettvangur til að takast á við loftslagsbreytingar enda hafa þær áhrif á losun og bindingu gróðurhúsalofttegunda til langrar framtíðar . Í skipulagsáætlunum eru teknar ákvarðanir um fyrirkomulag og þróun byggðar , innviðauppbyggingu og áherslur í samgöngumálum . Fyrirkomulag þessara þátta hefur áhrif á ferðavenjur og getur stutt við fjölbreytta og vistvæna ferðamáta , svo að dæmi séu nefnd . Þá gegna skipulagsáætlanir sveitarfélaga lykilhlutverki við að aðlaga samfélög að veðurfarsbreytingum og öðrum afleiðingum loftslagsbreytinga . Á fundinum verður fjallað um loftslagsmál í samhengi skipulagsmála og sjónum beint að því hvernig landsskipulagsstefna getur stuðlað að árangri í loftslagsmálum í hinu byggða umhverfi . Landsskipulagsstefna er unnin á grundvelli skipulagslaga og felur í sér stefnu ríkisins í skipulagsmálum og almenn sjónarmið til leiðbeiningar fyrir skipulagsgerð sveitarfélaga . Skipulagsstofnun vinnur nú að tillögu til umhverfis - og auðlindaráðherra að viðauka við gildandi landsskipulagsstefnu þar sem lögð er áhersla á þrjú viðfangsefni , loftslag , landslag og lýðheilsu . Fundurinn tilheyrir morgunfundaröð Skipulagsstofnunar um landsskipulagsstefnu . Áhugasamir eru hvattir til að fylgjast með á www.landsskipulag.is .